Uile is roofvoëls wat tuis is op elke vasteland behalwe die yskoue Antarktika. Hulle is aktief in die nag. Dis hoekom ons iemand wat saans laat wakker bly grappenderwys ’n naguil noem.
’n Uil se kop en oë is baie groot vergeleke met sy lyf. Uiloë sit in ’n plat gesig en kan nie soos joune in hul kasse rondbeweeg nie. Daarom draai uile hul kop ’n ongelooflike 270 ° om rondom hulle te kyk. Dit is moontlik omdat die are en nekwerwels aangepas is vir so ’n wilde nek­beweging. Die meeste mense kan hul kop net 60 tot 80º draai.
Uile kan glo soms selfs ’n kat vang, maar moenie jou oor jou kietsie bekommer nie; dit gebeur selde.
’n Uil gebruik sy kragtige kloue om sy prooi mee te vang. Daar is ook uile wat vis vang om te eet, soos die visuil (Scotopelia peli).
Dis ’n jammerte wanneer die uile dan vrek, want een paar nonnetjiesuile kan sowat 3 000 muise per jaar verorber! Ons moet dié diere bewaar omdat hulle nuttige voëls is.
Dit sal help as ’n mens vir hulle broeiplek kan verskaf omdat uile nie self neste bou nie. Hulle gebruik gewoonlik sommer ’n boomholte of ’n ander voël se nes.
Ons kan uilbokse in groot bome in die tuin of op ’n geskikte plek teen ’n muur aanbring om ’n lekker broeiplek te bied.
Die grasuil is in die suidweste van Suid-Afrika en in Lesotho uitgewis weens brande, bosbou en motors wat hulle doodry.